
POSTIN HENKILÖKOHTAINEN ASIAKASPALVELU PÄÄTTYY LUMIJOEN KUNNASSA 1.10.2026


Lumijoen kunta joutuu valitettavasti ilmoittamaan, että kunnan ja Posti Group Oyj välisissä sopimusneuvotteluissa ei ole päästy ratkaisuun, joka mahdollistaisi Postin henkilökohtaisen asiakaspalvelun jatkumisen kunnan järjestämänä.

Tämän vuoksi kirjastossa toimiva Postin palvelupiste ja siellä tarjottava henkilökohtainen asiakaspalvelu päättyvät 1.10.2026 alkaen. Postin pakettiautomaatit säilyvät edelleen käytössä Salen edustalla.

Kunta on erittäin pahoillaan tilanteesta ja siitä kuntalaisille aiheutuvasta palvelutason heikkenemisestä. Kunta olisi ollut valmis jatkamaan tähän saakka hyvin sujunutta yhteistyötä Postin kanssa, mutta uuden sopimuksen ehdoista ei neuvotteluissa saavutettu yhteisymmärrystä.

Postin esittämä korvaustaso oli kunnan näkökulmasta niin alhainen, ettei kunta voinut vastuullisesti sitoutua tuottamaan palvelua esitetyillä ehdoilla. Kunnan näkemyksen mukaan ei ole perusteltua siirtää postipalvelujen järjestämisestä aiheutuvia kustannuksia olennaisilta osin kunnan ja viime kädessä kuntalaisten maksettaviksi.

Kunta oli neuvotteluissa valmis merkittävään vastaantuloon aikaisempaan sopimustasoon nähden. Tästä huolimatta osapuolten näkemykset kohtuullisesta korvauksesta jäivät erittäin kauas toisistaan.

Näkemyseron mittakaavaa kuvaa se, että Postin viimeksi tarjoama korvaus vastaisi kunnan palkkakustannuksina noin puolen tunnin työpanosta päivässä. Nykyinen Postin henkilökohtainen asiakaspalvelu on puolestaan ollut avoinna 4–6 tuntia päivässä viitenä päivänä viikossa.

Kunta ei avaa sopimusneuvottelujen yksityiskohtaisia euromääriä tai muita luottamuksellisia sopimusehtoja.

Sopimuksesta on neuvoteltu keväästä 2026 lähtien. Neuvottelujen aikana nykyistä järjestelyä on jatkettu lyhyillä, yhden tai kahden kuukauden mittaisilla jatkosopimuksilla, jotta palvelu kuntalaisille olisi voinut jatkua mahdollisimman pitkään. Nyt neuvottelut ovat kuitenkin päättyneet ilman uutta sopimusta.

Kunta jatkaa postipalvelujen saatavuuden edunvalvontaa

Postipalvelujen henkilökohtaisen asioinnin saatavuus on kunnalle tärkeä kysymys erityisesti niiden kuntalaisten ja yrittäjien kannalta, joille sähköiset palvelut tai pakettiautomaatit eivät korvaa henkilökohtaista asiointia.

Kunta jatkaa aktiivista edunvalvontaa sen varmistamiseksi, että kuntalaisten lakisääteiset postipalvelut ovat jatkossakin asianmukaisesti ja kohtuullisesti saavutettavissa.

Kunta selvittää tilanteen johdosta myös sitä, miten postilain mukainen yleispalvelu ja palvelujen saatavuus Lumijoen kunnan alueella jatkossa toteutuvat, ja on asiassa tarvittaessa yhteydessä Postin lisäksi Liikenne- ja viestintävirasto Traficomiin.

Kunta tiedottaa kuntalaisille tilanteen etenemisestä ja mahdollisista uusista palvelujärjestelyistä heti, kun lisätietoa on saatavilla.

Lumijoen kunta

